Usha Vance

**Usha Bala Vance** (fødd **Chilukuri**, ) er ein amerikansk advokat og har vore andredame eller *second lady* i USA sidan 2025, som kona til JD Vance, den 50. visepresidenten i USA. Ho er den første indisk-amerikanske second lady.

Vance vart fødd i San Diego County i California av telugu-indiske innvandrarforeldre og voks opp i ein øvre middelklasse-forstad. Ho tok bachelorgrad i historie ved Yale University og Juris Doctor ved Yale Law School. Etter dette arbeidde ho som juridisk assistent (*law clerk*) for fleire høgtståande føderale dommarar – mellom dei høgsterettsjustitiarius John Roberts, dommar Brett Kavanaugh og dommar Amul Thapar.

I 2019 fekk Vance løyve til å praktisere juss i District of Columbia. Ho arbeidde deretter i eit advokatfirma med sivile søksmål og ankesaker innan mellom anna høgare utdanning, lokalforvaltning, underhaldning og teknologi. Ho sa opp stillinga i firmaet i juli 2024. Under Republikanarane sitt landsmøte i 2024 heldt Vance introduksjonstalen for valkampen til ektemannen sin, og ho deltok på mange av valkampmøta hans – ofte på scena til støtte for kandidaturet hans til visepresident.

## Tidleg liv og utdanning
Usha Bala Chilukuri vart fødd 6. januar 1986 i San Diego County i California av hinduistiske foreldre, Lakshmi (fødd Yechuri) og Radhakrishna «Krish» Chilukuri. Begge er telugu-indiske innvandrarar som flytta til USA på 1980-talet frå Andhra Pradesh. Faren hennar er maskiningeniør frå IIT Madras og undervisar ved San Diego State University, medan mora hennar er molekylærbiolog og provost ved University of California, San Diego. Ho vaks opp i bydelen Rancho Peñasquitos i San Diego, ein forstad prega av øvre middelklasse. Ho har ei syster, Shreya.

I 2003 gjekk Vance ut frå Mt. Carmel High School, der ho spelte fløyte i skulekorpset (*marching band*). Barndomsvenner har skildra henne som ein «leiar» og ein «bokorm». Ho studerte ved Yale University og gjekk ut i 2007 med bachelorgrad i historie, *[[summa cum laude]]*, og vart medlem av Phi Beta Kappa. Medan ho studerte ved Yale, arbeidde Vance frivillig i lokale barneskular, var leiar for ei Girl Scouts-gruppe og vart sjefredaktør for *Our Education*, ei publikasjon om utdanningspolitikk. Etter studia underviste ho i engelsk og amerikansk historie ved Sun Yat-sen University i Guangzhou i Kina som Yale–China Teaching Fellow.

Deretter studerte Vance ved Clare College i Cambridge i England som Gates Cambridge Scholar. I 2010 tok ho ein Master of Philosophy i tidleg moderne historie, der ho studerte bokhandelen og utviklinga av opphavsrett.

I 2013 tok Vance graden Juris Doctor ved Yale Law School. Der var ho utviklingsredaktør i leiinga for *Yale Law Journal*, administrerande redaktør for *Yale Journal of Law & Technology* og redaktør for *Yale Law & Policy Review*. Under studiet deltok ho også i Supreme Court Advocacy Clinic, Media Freedom and Information Access Clinic, Iraqi Refugee Assistance Project og Pro Bono Network.

Ektemannen hennar har omtalt henne som «briljant» og «mykje meir merittert enn eg er».

## Karriere
Vance arbeidde som juridisk assistent (*law clerk*) for dommar Amul Thapar ved den føderale distriktsdomstolen for Eastern District of Kentucky frå 2013 til 2014, for dommar Brett Kavanaugh ved ankedomstolen for District of Columbia Circuit frå 2014 til 2015, og for høgsterettsjustitiarius John Roberts frå 2017 til 2018. Under arbeidet sitt i USAs høgsterett fekk ho i oppdrag å arbeide med saka *Azar v. Garza*, som handla om ein mindreårig papirløs innvandrar i varetekt hos U.S. Immigration and Customs Enforcement som ønskte å ta abort.

Vance arbeidde i advokatfirmaet Munger, Tolles & Olson ved kontora i San Francisco og Washington, D.C. som advokatfullmektig i nesten seks år. Der arbeidde ho med sivile søksmål og ankesaker innan mellom anna høgare utdanning, lokalforvaltning, underhaldning og teknologi, fram til juli 2024 då ho sa opp stillinga «for å fokusere på å ta vare på familien vår». Mellom klientane hennar var Paramount Pictures, Regents of the University of California, Pacific Gas and Electric Company og ein divisjon av The Walt Disney Company. Tidlegare arbeidde ho også som sommarassistent ved advokatfirmaa Williams & Connolly, Taft Stettinius & Hollister og Levine Sullivan Koch & Schulz. Ho fekk løyve til å praktisere juss i District of Columbia, California og Ohio.

## Second lady i USA (2025–)

Under Republikanarane sitt landsmøte i juli 2024 heldt Usha Vance introduksjonstalen for ektemannen sin, JD Vance. Sidan den tid har ho vore ein rådgivar for mannen sin og har ofte reist saman med han til valkampmøte, av og til på scena saman med han. Ifølgje enkelte kjelder hjelpte ho også mannen sin med førebuingane til visepresidentdebatten i 2024. JD Vance vart av fleire kommentatorar kåra til vinnaren av debatten, mellom anna av skribentar i *[[The New York Times]]*, *[[The Wall Street Journal]]* og *[[Los Angeles Times]]*. Usha Vance fekk også noko av æra for prestasjonen hans i debatten.

I november 2024, då JD Vance vart vald til visepresident i USA, fekk Usha Vance rolla som designert second lady. I januar 2025 vart ho den første indisk-amerikanske, den første telugu- og den første hinduistiske second lady i USA, og i ei breiare kategorisering også den første asiatisk-amerikanske personen i denne rolla.

Fleire politiske analytikarar har peikt på at Vance har spela ei viktig rolle i den politiske karrieren til ektemannen. I februar 2025 følgde ho mannen sin på eit besøk til Frankrike og Tyskland. Same månad utnemnde president Trump henne til medlem av styret ved John F. Kennedy Center for the Performing Arts. 

I mars 2025 vart Vance vald til å leie den amerikanske presidentdelegasjonen til Italia under Special Olympics World Winter Games 2025. Same månad reiste ho på besøk til Grønland, noko som førte til ein diplomatisk konflikt. Statsminister Múte Egede kalla besøket «ein provokasjon» og sa at ho ikkje var velkomen i Grønland. Han uttalte at «inntil nyleg kunne vi stole på amerikanarane, som var våre allierte og venner og som vi hadde eit svært nært samarbeid med, men den tida er over». Regjeringa fordømde besøket som «svært aggressivt». Den grønlandske regjeringa skulda også USA for utanlandsk innblanding i interne forhold. Usha Vance var invitert av American Daybreak, ei gruppe leia av Tom Dans, som var arktisk kommissær under den første Trump-administrasjonen.

I november 2025 gjorde Vance sitt første fellesbesøk med førstedama Melania Trump ved Marine Corps Base Camp Lejeune, der dei møtte militært personell og familiane deira for å vise takksemd i høgtidsperioden.

I februar 2026 deltok Vance og ektemannen på vinter-OL 2026. Deretter besøkte dei statsminister Nikol Pasjinjan i Armenia, noko som gjorde dei til den første sitjande second lady og amerikanske visepresidenten som har besøkt landet.

## Politikk

Ifølgje offentlege register røysta Chilukuri i dei demokratiske primærvala i 2014, og ho var registrert som uavhengig veljar i 2017. I 2022 røysta ho derimot i det republikanske primærvalet der ektemannen hennar var kandidat. Ho arbeidde som juridisk assistent for konservative dommarar, som John Roberts og Brett Kavanaugh, men har også arbeidd ved eit advokatfirma i California med ein meir progressiv arbeidskultur. Ifølgje *[[The New York Times]]* ser det ut til at dei politiske synspunkta hennar har endra seg over tid. I 2021 gav ho til dømes eit politisk bidrag til den nasjonalkonservative politikaren  i valkampen hans for å representere Arizona i det amerikanske senatet.

## Offentleg bilete og stil
I filmen *Hillbilly Elegy* (2020), som handlar om livet til ektemannen hennar, vart Usha Vance spela av skodespelaren .

I juli 2024, etter at Donald Trump valde JD Vance som visepresidentkandidat, skreiv *The New York Times* at Usha Vance «modellerer ein ny type republikansk imagebygging». *Newsweek* meinte at klesstilen hennar skil seg frå stilen til dei typiske kvinnene i krinsen rundt Trump, som ofte har eit meir «Miss America»-liknande uttrykk. Amerikanske motemedium gav også mykje ros til antrekka hennar under presidentinnsetjinga i 2025.

Kvite supremasistar, mellom anna kjende ytre-høgre-profilar som  og , har kome med rasistiske kommentarar retta mot Vance på grunn av den indiske bakgrunnen hennar. JD Vance forsvarte kona si mot det han kalla «absurde» angrep i eit intervju med ABC News. I eit intervju i *The Megyn Kelly Show* forsvarte han henne igjen og sa: «Ho er openbert ikkje ein kvit person, og vi har blitt skulda og angripne av nokre kvite supremasistar for det. Men eg elskar Usha.»

## Privatliv
Medan ho studerte ved Yale Law School, møtte Usha Chilukuri den framtidige ektemannen sin, JD Vance. Forholdet vart oppmuntra av professoren deira Amy Chua. Chua har skildra forholdet deira som «svært usannsynleg, nesten motsetnader i personlegdom».
I 2013 samarbeidde Chilukuri og Vance om å organisere ei diskusjonsgruppe ved Yale som fokuserte på «sosial tilbakegang i det kvite Amerika». Vance omtala ofte Chilukuri som sin «Yale-åndsrettleiar».

Chilukuri og Vance gifta seg 14. juni 2014 i Kentucky i ein interreligiøs vigsel. Ein ven av mannen hennar, Jamil Jivani, las frå Bibelen, medan ein hinduistisk pandit velsigna paret. Ho er hindu, medan mannen hennar er kristen. Han vaks opp utan tilknyting til noko bestemt kyrkjesamfunn, vart ateist i tjueåra og konverterte til katolisismen i 2019. Paret har tre barn, og dei har bestemt at barna skal oppdragast som kristne. I januar 2026 kunngjorde Vance at ho og ektemannen venta sitt fjerde barn. Ho vart dermed den første sitjande second lady som er gravid sidan  i 1870.

Vance er styremedlem (trustee) ved Washington National Opera. Ho har også vore styremedlem i Gates Cambridge Alumni Association og sekretær i styret til Cincinnati Symphony Orchestra. Under Republikanarane sitt landsmøte i 2024 fortalde ho at ho er vegetarianar, og at mannen hennar har lært å lage nokre indiske rettar. Ho vaks sjølv opp i ein vegetarisk heim. Vance har også rosa bakeferdigheitene til ektemannen, mellom anna sørstatsinspirerte rundstykke (*biscuits*), sjokoladekjeks og kaker.

## Familiebakgrunn
Usha Chilukuri Vance kjem frå ein familie av akademikarar og lærarar. Foreldra hennar er telugu-brahminar frå distrikta West Godavari og Krishna i delstaten Andhra Pradesh i India. Farsslekta hennar kan sporast tilbake til Chilukuri Buchipapayya Sastri på 1700-talet, som budde i Saipuram i Vuyyuru mandal i Krishna-distriktet. Ein del av familien flytta seinare til Vadluru nær Tanuku i West Godavari-distriktet.
Mora hennar, Lakshmi, kjem frå Pamarru i Krishna-distriktet. Oldetanta hennar, Chilukuri Santhamma, som ho aldri har møtt, bur i Visakhapatnam i Andhra Pradesh. Ho underviser i fysikk ved eit privat universitet og har skrive ei engelskspråkleg tolking av den hinduistiske heilage teksten *[[Bhagavad-gita]]*. Farfaren hennar, Chilukuri Rama Sastri, underviste i fysikk ved IIT Madras, og instituttet deler no ut ein studentpris til minne om han.

## Merknadar

## Kjelder

**Denne artikkelen bygger på «[[:en:Usha Vance|Usha Vance]]» frå , den 12. mars 2026.*